Zagreb, 22. srpnja 2024.

Žalba na presudu protiv aktivista za ljudska prava Vladislava Arinicheva

Borac za slobodu lišen slobode u Rusiji, ali i u Hrvatskoj

**Žalba na presudu zbog koje je dugogodišnji aktivist protiv Putina i borac za ljudska prava Vladislav Arinichev proveo 15 dana u pritvoru, jer je na Markovu trgu prosvjedovao protiv po život opasnih postupanja Sigurnosno obavještajne agencije, podnio je danas Centar za mirovne studije u suradnji s odvjetnicom Općinskom prekršajnom sudu u Zagrebu.** Arinichev je nakon što je pušten iz pritvora ponovno lišen slobode jer mu je Hrvatska odbila zahtjev za azilom i **već peti dan štrajka glađu u prihvatnom centru za strance u Trilju**.

Arinichev je zbog političkog progona morao napustiti svoj dom u Rusiji u kojoj se godinama borio za ljudska prava i između ostalog volontirao u stožeru Alexeia Navalnyja. Morao je otići iz zemlje gdje je bio ugrožen zbog svog mišljenja i svoje predane borbe za pravdu. Stoga je zatražio azil u Hrvatskoj. Međutim, **azil mu je odbijen zbog mišljenja Sigurnosno obavještajne agencije SOA-e**, koja je odlučila vjerovati Putinovoj administraciji koja ga je zbog njegovog aktivističkog rada proglasila teroristom odnosno ekstremistom, premda  je i [Europski sud za ljudska prava utvrdio](https://hudoc.echr.coe.int/eng#%7B%22fulltext%22:[%22ZHUKOVETS%20AND%20OTHERS%20v.%20RUSSIA%22],%22itemid%22:[%22001-231755%22]%7D) kako je Rusija prekršila ljudska prava Arinicheva i njegovih kolega aktivista zbog mjera koje protiv njih poduzela jer su organizirali antiratne prosvjede.

Štoviše, SOA mu je u svom pojašnjenju zašto ga smatra sigurnosnom prijetnjom zamjerila što je aktivizam nastavio i u Hrvatskoj te objavio  [video](https://www.youtube.com/watch?v=mZh1Mz9MkLk&ab_channel=ArinichevVladislav) kojim je upozorio na loše stanje u Prihvatilištu za tražitelje međunarodne zaštite u Zagrebu kojim upravlja MUP, iako se nakon objave tog videa, uz intervenciju raznih organizacija i tijela, stanje u prihvatilištu popravilo.

Ta dva razloga **SOA-i su bila dovoljna da Arinicheva proglasi sigurnosnom prijetnjom i dovede u pitanje njegovu sigurnost i život, jer mu na temelju tog mišljenja nije dodjeljena međunarodna zaštita**, premda je Ministarstvo unutarnjih poslova utvrdilo da **Arinichev ispunjava uvjete za azil**. Uz to, nije imao ni mogućnost pravno osporavati navedeno mišljenje SOA-e, kao ni mnogi prije [njega](https://www.cms.hr/hr/cms-u-medijima/novosti-omer-protiv-drzave).

Nakon što je svjedočio sličnim situacijama u kojima su se našli njegovi sunarodnjaci, Arinichev je nastavio progovarati o nepravdama koje su ga  u Hrvatskoj snašle i po život opasnim i zabrinjavajućim postupanjima SOA-e. Posljednji u nizu bio je mirni prosvjed na Markovu trgu nakon kojeg je priveden zbog natpisa na majici, lišen slobode i osuđen na 15 dana zatvora zbog vrijeđanja organa RH, **zanemarujući pritom da Arnichev nije imao namjeru vrijeđati SOA-u, već upozoravati na nepravilnosti rada državnog organa o kojem mu ovisi život.**

Vladislav Arinichev je borac za zaštitu ljudskih prava koji se **u Rusiji odvažio usprotiviti Vladimiru Putinu** i tamošnjoj vlasti zauzimajući se za demokraciju, nenasilje i izgradnju boljeg društva, a **sada se u Hrvatskoj, zemlji članici Europske unije koja se diči demokracijom, zbog prosvjeda i iznošenja svojih stavova nalazi lišen slobode**.

Društveni aktivizam Arinicheva se ne smije smatrati prijetnjom nacionalnoj sigurnosti isključivo iz razloga što smeta vladajućima ili onima u poziciji moći, već slobodu takvog djelovanja treba podržavati ili barem dopuštati kao minimum garancije demokracije i ljudskih prava u Hrvatskoj.

Ovaj slučaj pokazuje da **Plenkovićeva administracija ili slijepo vjeruje Putinu ili se ponaša kao Putinova**. Naime, dok Vlada javno izražava protivljenje Putinu i zabrinutost njegovom nedemokratskom politikom, MUP ili više vjeruje Putinovoj administraciji nego vlastitim očima ili im smeta aktivizam koji prokazuje propuste MUP-a te ga sustavnim nasiljem pokušavaju ugušiti.

Podsjećamo i da ovo nije prvi slučaj u kojem hrvatske institucije sramotno slijepo vjeruju nedemokratskim zemljama koje zloupotrebljavaju međunarodne sporazume i tjeralice, tako smo prije dvije godine svjedočili pritvaranju aktivistice i članice grupe Pussy Riot Aysoltan Niyazov, na temelju Interpolove tjeralice koju je izdao Turkmenistan. Srećom, hrvatski sudovi su u tom slučaju bili shvatili kako bi izučenjem Niyazovoj ugrozili život te je puštena na slobodu.

**Krajnje je vrijeme da naše institucije i ovom slučaju shvate kako je udovoljavanje zahtjevima nedemokratskih država poigravanje ljudskim životima, povuku sigurnosnu zapreku i pruže zaštitu Arinichevu.**

***Cijelo priopćenje nalazi se i ovdje, a za sve dogovore o medijskim izjavama, slobodno kontaktirajte Lovorku Šošić na lovorka.sosic@cms.hr ili na 0912400185.***